《为汪孟慈农部题其尊人容甫先生并祀西湖金山事》
清代·黄承吉

吾乡学者力学始，先有先生后诸子。邃经邃史邃文章，三者由来称并美。

广陵一对辞瑰奇，负石含金作神理。留传述学数卷书，上下旁通极原委。

忆子弱冠初识君，麟角相期不相鄙。后来再见无几回，一病遂厄西湖沚。

君生木为校书去，死作经神固应尔。诂经精舍今祀君，咫尺书楼笑堪倚。

争辉况有精法楼，跌荡江天更无比。三阁原来重一人，当时名誉高如此。

后此乡儒接踵兴，崛起纷纶许多士。当君好在未没时，巳播江焦及钟李。

学跻堂奥非坐隅，许郑曹刘一时拟。繄余窃附何敢当，比似诸君续貂耳。

我朝学业大昌明，不数空谈求实是。诏开四库罗群书，渐被津原到臣里。

大哉文汇连文宗，照耀文澜角相犄。先生在在皆翻研，万八千函供一指。

即今蘋洁足俎豆，尚觉芸香盈席几。好事能无望古深，儒生不是酬庸侈。

感君哲嗣促余诗，奋笔吟成为君纪。观摩更忆昔时人，星流云散俱巳矣。

作者简介：（1771—1842）清江苏江都人，字谦牧，号春谷。嘉庆十年进士。官岑溪知县。治经学宗汉儒，兼通历算，能辨中西异同。工诗古文。论史每独具只眼，尝以司马迁为孟子后尊圣明道之第一人，而为班固所诬。有《梦陔堂集》。